b'\n_START_ARTICLE_\nConnie Barr\n_START_SECTION_\nKarriere\n_START_PARAGRAPH_\nBarr gikk p\xc3\xa5 Bjerke videreg\xc3\xa5ende skole i Oslo og studerte siden ved Universitetet i Oslo._NEWLINE_Hun startet sin karriere i ungdomsredaksjonen NRK som programleder for ungdomsprogrammet Kluzz. Hun ble ansatt i TV 2 ved oppstarten i 1992, og arbeidet der som nyhetreporter, programleder og dokumentarjournalist frem til 2010. _NEWLINE_Barr er nominert til Gullruten fire ganger, og vant Gullruten for beste fakta- og aktualitetsprogram i 2008, med dokumentaren "I k\xc3\xb8 for livet". Med sitt eget produksjonsselskap Storia AS produserte og regisserte hun i 2012 "Beretninger om begynnelser", en serie i seks episoder som ble nominert til Gullruten i kategorien Beste dokumentarserie._NEWLINE_Barr st\xc3\xa5r ogs\xc3\xa5 bak de mye omtalte dokumentarene \xc2\xabVaksineeksperimentet\xc2\xbb og "Et l\xc3\xb8fte om beskyttelse". Dokumentarene omhandlet det st\xc3\xb8rste medisinske fors\xc3\xb8k i norgeshistorien, der en ny vaksine mot hjernehinnebetennelse ble testet ut p\xc3\xa5 200 000 norske ungdommer og rekrutter i \xc3\xa5rene rundt 1990. P\xc3\xa5 tross av en statlig garanti om erstatning hvis noe skulle g\xc3\xa5 galt, nektet Staten \xc3\xa5 betale erstatning til rundt 300 unge som mener de ble skadet i fors\xc3\xb8ket.  Et regjeringsoppnevnt utvalg stemplet senere Folkehelseinstituttets og Statens h\xc3\xa5ndtering av fors\xc3\xb8ket som uetisk. _NEWLINE_Siden 2013 har Barr v\xc3\xa6rt redakt\xc3\xb8r av programserien "Hver Gang Vi M\xc3\xb8tes", et musikkprogram der kjente, norske artister samles for \xc3\xa5 snakke om sine karrierer og tolke hverandres l\xc3\xa5tmateriale._NEWLINE_Barr er gift med Richard Kongsteien.'